Arbejdsnedlæggelse på Tulip skyldes diskussion om personlige forhold mellem ansatte.

Produktionen står stille på Tulip i Svenstrup. Alle fabrikkens 142 timelønnede medarbejdere har onsdag morgen nedlagt arbejdet. Det bekræfter Michael Ravn, der er kommunikationsansvarlig ved Tulip. - Det er en uheldig situation, for vi kommer til at mangle leverancer til vores kunder. Det er alvorligt for os, siger han til TV2 Nord. Han vil ikke komme ind på den konkrete årsag til arbejdsnedlæggelsen, men oplyser, at det drejer sig om diskussioner om personlige forhold mellem ansatte, der har fået folk til at gå hjem i sympati. Selv om Tulip har varelagre, de kan supplere op med, er der ikke nok til at dække alle ordrer. - Folk vil komme til at gå forgæves efter vores produkter, siger Michael Ravn. Arbejdsnedlæggelsen er overenskomststridig. Ifølge TV2 Nords oplysninger er tillidsrepræsentanten for afdelingen i Svenstrup onsdag formiddag på vej til møde vedrørende arbejdsnedlæggelsen. - Vi håber, at produktionen går i gang så hurtigt som muligt, siger Michael Ravn.